b"\n_START_ARTICLE_\nPrimera batalla d'El Alamein\n_START_SECTION_\nAntecedents\n_START_PARAGRAPH_\nLa batalla d'El Alamein s'emmarca en la campanya del desert oriental, amb l'intent de control per part de l'eix d'Egipte i el Canal de Suez, ruta important per al tr\xc3\xa0nsit de subministraments._NEWLINE_Despr\xc3\xa9s de la derrota a la batalla de Gazala el juny de 1942, el 8\xc3\xa8 Ex\xc3\xa8rcit brit\xc3\xa0nic es va retirar de Mersa Matruh a la l\xc3\xadnia d'El Alamein, a Egipte, un espai de 60 km entre la ciutat d'El Alamein a la costa del Mediterrani i la depressi\xc3\xb3 Qattara, en el desert al sud.\n_START_SECTION_\nLes tropes\n_START_PARAGRAPH_\nEls aliats comptaven amb uns cansats 150.000 soldats brit\xc3\xa0nics, en 3 cossos i 7 divisions, 1.114 tancs en tres divisions, 1000 peces d'artilleria i 1500 avions._NEWLINE_L'Eix comptava amb 96.000 soldats, 56.000 d'ells italians, en 8 divisions, i quatre divisions blindades, dues italianes i dues alemanyes de panzers, i uns 500 avions.\n_START_SECTION_\nLa Batalla\n_START_PARAGRAPH_\nL'1 de juliol l'Afrika Korps va atacar. La l\xc3\xadnia aliada no va ser trencada fins al vespre, i aix\xc3\xb2 va aturar l'avan\xc3\xa7 italoalemany._NEWLINE_El 2 de juliol Rommel va concentrar les tropes al Nord, intentant arribar a El Alamein. Auchinleck va contraatacar al centre de la l\xc3\xadnia de l'eix per\xc3\xb2 l'atac va fracassar. Els aliats tamb\xc3\xa9 van atacar al sud amb m\xc3\xa9s \xc3\xa8xit cointra els italians. Com a conseq\xc3\xbc\xc3\xa8ncia de la resist\xc3\xa8ncia aliada, Rommel va decidir reagrupar-se i defensar la l\xc3\xadnia aconseguida._NEWLINE_Auchinleck va atacar de nou el 10 de juliol a Tel el Eisa al nord, i es van fer mil presoners. El contraatac de Rommel va aconseguir pocs resultats. Auchinleck va tornar a atacar al centre en dues batalles (14 i 21 de juliol). Cap de les batalles va ser un \xc3\xa8xit i que els blindats no arribessin a temps a cobrir la infanteria en la segona batalla va resultar en la p\xc3\xa8rdua de 700 homes. Tot i aix\xc3\xb2, dos atacs van ser llan\xc3\xa7ats el 27 de juliol. Al nord, a Tel el Eisa va resultar un frac\xc3\xa0s moderat, i el de Miteiriya va ser una calamitat, at\xc3\xa8s que els camps de mines no van ser netejats i la infanteria no va tenir suport blindat al rebre un contraatac alemany._NEWLINE_El 8\xc3\xa8 Ex\xc3\xa8rcit estava esgotat, i el 31 de juliol Auchinleck va ordenar el final de les operacions per refor\xc3\xa7ar les defenses en cas de contraofensiva."